  Туспуктэм: vk.com (УМОО "ШУНДЫ") Анжелика Тихонова корреспондент Удмуртиын быдэ вуонлы сӥзем «Эру» шулдыръяськонэ куриськонъёсты кутыны кутскизы. Ужрад куатетӥзэ ни Шаркан ёросысь Зар-Вишур гуртын ортчоз. Со сярысь ивортодэтъя «Удмуртия» агентстволэн корреспондентэзлы удмурт егитъёслэн «Шунды» огазеяськонзылэн правлениезлэн ёзчиез, Калыкъёслэн эшъяськон юртысьтызы ёзэтэн кивалтӥсь Алина Чернова вераз. Ужрад 22-тӥ пӧсьтолэзе ортчоз. Шулдыръяськон улсын егитъёслэсь бадӟым улонэ выжыны дась луэмзэс эскерозы. Соос ог-огзэс командаенызы тодматозы, творческой номерзэс возьматозы но мукет конкурсъёсы пыриськозы. « Котькуд ар ортче «Кык дыдыкъёс» нимо вожвылъяськон. Котькуд командаысь пар – ныл но пи – вожвылъясько. Туэ соос тужгес но ческыт табань пыжыны турттозы. Собере пиосъёс пукыӵен ыбылӥськозы, пу вандозы, ву ваёзы но паренызы бадӟым уж лэсьтозы » Алина Чернова, удмурт егитъёслэн «Шунды» огазеяськонзылэн правлениезлэн ёзчиез Со сяна, егитъёс Зар-Вишур гурт кузя квест-шудон ортчозы. Со удмурт фольклорлы сӥземын луоз, озьы ик пыриськисьёсты гуртлэн историеныз тодматоз. « Мон малпасько, та шулдыръяськон соосты кӧня ке матэгес кароз удмурт сям-йылолъёслы но, ӵыжы-выжыоссылы, кудъёсыз азьло улӥзы гуртын. Возьматоз, кызьы соос ужазы, мар карыны соос быгато вал » Алина Чернова, удмурт егитъёслэн «Шунды» огазеяськонзылэн правлениезлэн ёзчиез 14-17 аресъем удмурт егитъёслэн командаоссылэсь (ньыль нылъёс но ньыль пиос) куриськонъёссэс 15-тӥ пӧсьтолэзёзь кутозы. Валатэтэн (положение)  чӧлсконпусъя тодматскыны луэ. Вормисьёсты огъя командаос пӧлын но «Кык дыдыкъёс» вожвылъяськонэ пыриськисьёс пӧлын нимаз быръёзы. Алина Черновалэн верамезъя, егитъёслы «Эру» шулдыръяськон ӟеч сяме пыриз ини. Берло аръёсы со воксё но улосвылкуспо луиз. Озьы, празднике Удмуртиысь сяна, Пермь улосвылысь, Башкортостанысь, Татарстанысь егитъёс тодматскыны но асьсэзыз возьматыны вуылӥзы. Нош берпуметӥзэ ортчем ужрадын, 2019-тӥ арын, Татарстанысь Варклед-Бӧдья гуртысь егитъёс вормисьёс но луизы. Тодэ вайытом, 2020-тӥ арын коронавирусэн герӟаськем сюбегатонъёсын сэрен «Эру» шулдыръяськон онлайн-марафон сямен ортчиз.  Тегъёс: удмуртъёс егитъёс Лулчеберет Шаркан Удмуртия  